Middelburg se munisipale werkers weer ontevredeDie Steve Tshwete -plaaslike munisipaliteit se kantoor in Middelburg. (Foto: CoGTA/Facebook) Daar was Maandag vir die soveelste keer onrus buite die Steve Tshwete- plaaslike munisipaliteit se kantoor op Middelburg ná die nuus dat die burgemeester, Mhlonishwa Masilela, in sy amp sal aanbly. Inwoners hou nou die situasie met ŉ valkoog dop, met die herinnering aan die vorige ontwrigtende stakings nog vars in hul geheue. Die EFF het Vrydag ŉ mosie van wantroue by die stadsraad ingedien, maar weens verskeie tegniese ongerymdhede met dié aansoek is die mosie nooit aangehoor nie. Hennie Niemann, ŉ plaaslike DA-raadslid, het aan Maroela Media bevestig dat die raad nooit die mosie oorweeg het nie. “Daar was onder meer ŉ probleem rondom die bewoording van die betrokkenes se aansoek en gevolglik het die speaker die aansoek van die hand gewys.” Boonop mag ŉ spesiale raadsitting slegs deur ŉ meerderheid van die raad, of deur Masilela, belê word, wat nie die geval was nie. Munisipale werkers en die EFF het verskeie klagtes teen die burgemeester aanhangig gemaak en dring al geruime tyd daarop aan dat hy geheel en al uit sy pos verwyder moet word. Volgens Niemann beweer die betrokkenes dat Masilela nie stabiliteit in die munisipaliteit verseker nie en ook nie genoegsame leiding gee nie. “Hulle beweer ook dat hy deel was van diegene wat die besluit geneem het om die veiligheidswagte aan te stel wat betogers in Augustus voor die munisipale kantoor geskiet het en dat hy dus verantwoording moet doen daarvoor.” Die EFF het kort ná die voorval, waarin een van die betogers dood is, ŉ moordsaak teen die munisipaliteit se topbestuur aanhangig gemaak. Munisipale werkers het Maandag uit woede oor die mislukte mosie van wantroue Masilela vir die tweede keer uit die munisipaliteit se kantoor verwyder. Ander werknemers is glo ook aangesê om die pad te vat. Teen Dinsdagoggend het die gemoedere wat die vorige dag hoog geloop het, skynbaar bedaar. Niemann is egter bekommerd dat die situasie enige oomblik kan versleg. “Sover is dit nog rustig voor die [munisipale] kantoor. Dienste word gelewer en mense is aan die werk,” sê hy. “Die situasie kan egter binne vyf minute verander.”